謝田守
作者：徐積
朝代：宋

paragraphs: 前日李山陽，說公安且裕。
精神健復初，决遣敏如故。
吏復畏其明，民復愛其恕。
可保長康寧，但更勉將護。
尋聞車馬出，州人喜可知。
或出車前望，或走車後隨。
南郭有賤叟，雖愚亦更喜。
不敢問公者，恐煩答數紙。
賤叟固自訟，太守謙愈勞。
即以出之日，折簡親揮毫。
送之上尊酒，副以黄巨苞。
情意專如此，禮義積已高。
賤叟不能報，自恨如時輩。
所以作詩者，欲公重自愛。
自愛以爲國，爲國斯爲民。
慰我之鄉黨，悅公之慈親。